Document ID: /roh_data/filtered/fineweb-2-filterrobots_roh.jsonl.gz/61905

Sis onns suenter ses emprim triumf ha Samuel Giger, il grond favurit ad Elm, puspè gudagnà la festa chantunala glarunaisa-grischuna. La decisiun en la lutga finala è crudada pir bun 40 secundas avant la fin. Suenter in dir cumbat da passa 11 minutas ha il lutgader da 25 onns bittà Armon Orlik en il resgim. Gia la damaun tar l’emprima lutga eran Orlik e Giger s’inscuntrads in sin l’auter, era lura cun la meglra fin per Samuel Giger ch’ha mussà ina festa da lutga quasi perfetga. Sulet encunter Damian Ott ha el stuì sa cuntentar cun in pari.
Armon Orlik ha la finala terminà la festa chantunala da lutga ad Elm sin il quart plaz. Suenter la terrada la damaun cunter Samuel Giger ha el battì en seria Fabian Ulmann, Joel Kessler, Fabian Bärtsch e Marco Nägeli. Sco segund suenter tschintg lutgas ha el cuntanschì la lutga finala ch’el ha lura danovamain pers cunter Giger.
Avant la festa da lutga grischuna-glarunaisa ils 18 da zercladur a Flem sa participescha Armon Orlik anc ils 11 da zercladur a la festa da lutga sin il Stoos.